**Jakub Šindel** (s. 24. tammikuuta 1986 Jihlava, Tšekkoslovakia) on tšekkiläinen jääkiekkoilija, joka pelasi kaudella 2015–2016 Ranskan Ligue Magnusin HC Morzine-Averiazissa. Hän on pelipaikaltaan keskushyökkääjä, mutta osaa pelata myös laidassa. Eliteprospects.com -sivuston Erik K. Pirin mukaan Šindel on taitava ja luisteluvoimainen hyökkääjä, jolla on hyvät kädet ja hyökkäyspään vaistot. Šindel ei ole kuitenkin kovin isokokoinen, eikä kovin aggressiivinen. Hän laukoo oikealta. Šindel on pelannut urallaan ulkomailla myös Pohjois-Amerikassa, Suomessa, Sveitsissä, KHL:ssä, Italiassa ja Britanniassa.

Ura
---

### Seuraura

Šindel on HC Slavia Prahan kasvatti. Hän voitti seurassa Tšekin B-juniorisarjan mestaruuden vuonna 2001. Šindel siirtyi kevätkaudella 2003 HC Sparta Prahan U20-joukkueeseen ja nousi sen Extraliga-joukkueeseen jo 17-vuotiaana kaudella 2003–2004. Hänen tulokaskautensa toi 34 runkosarjaottelussa tehot 5+1=6 sekä 13 playoff-ottelussa tehot 1+1=2. Šindel pelasi kauden aikana myös yhden ottelun lainalla arjatasoa alempana 1. česká hokejová ligan HC Dukla Jihlavassa.

Chicago Blackhawks varasi varsin lupaavan Šindelin toisella kierroksella 54. pelaajana NHL:n varaustilaisuudessa 2004. Samana kesänä myös WHL-joukkue Brandon Wheat Kings varasi hänet 13. pelaajana CHL:n varaustilaisuudessa. Šindel pelasi alkukauden 2004–2005 aikana kymmenen Extraliigan ottelua Sparta Prahassa ja viisi 1. ligan ottelua SK Horácká Slavia Třebíčissä. Hän pelasi loppukauden WHL:ää Wheat Kingsissa, jonka kanssa Šindel eteni aina liigan finaaleihin saakka. Ed Chynoweth Cupin vei kuitenkin Kelowna Rockets otteluvoitoin 4–1. Kaudeksi 2005–2006 Šindel palasi taas Sparta Prahaan, josta hän siirtyi kesken kauden HC Plzeňiin. Šindel oli 11 osumallaan joukkueen kolmanneksi paras maalintekijä. Kaudella 2006–2007 hän jakoi 16 osumallaan Plzeňin sisäisen maalipörssin voiton Peter Fabušin kanssa ja teki 26 tehopisteellään Extraligan yhden kauden piste-ennätyksensä. 

Kaudella 2007–2008 Šindel teki 19 osumallaan Extraligan yhden kauden maaliennätyksensä ja sijoittui Plzeňin sisäisessä maalipörssissä kolmanneksi. Hän vahvisti 1. ligassa pelannutta BK Mladá Boleslavia sekä kevään 2007 että kevään 2008 pudotuspeleissä. Šindel oli kevään 2008 pudotuspeleissä joukkueen paras pistemies tehoilla 5+5=10.

Joulukuussa 2008 Šindel jätti Plzeňin ja siirtyi loppukauden 2008–2009 kattavalla sopimuksella SM-liigajoukkue Pelicansiin. Kaudeksi 2009–2010 hän palasi kotimaahansa ja siirtyi vuoden mittaisella sopimuksella HC Kometa Brnoon. Šindel oli 11 osumallaan joukkueen kolmanneksi paras maalintekijä Kamil Brabenecin kanssa.

Kaudeksi 2010–2011 Šindel siirtyi vuoden mittaisella sopimuksella Tapparaan. Hän pelasi joukkueessa vain kuusi European Trophy -ottelua ilman tehopisteitä, kunnes Šindel purki yhteisymmärryksessä sopimuksensa Tapparan kanssa ja palasi jo ennen kauden alkua Pelicansiin. Hän voitti tehoilla 15+18=33 joukkueen sisäisen piste- ja maalipörssin. Kevään 2011 liigakarsinnoissa Šindel jakoi kolmella osumallaan Pelicansin sisäisen maalipörssin voiton Dwight Helmisen ja Antti Tyrväisen kanssa.

Šindel aloitti kauden 2011–2012 syyskuussa 2011 try-outilla Sveitsin National League A:n Kloten Flyersissa, jossa hän pelasi viisi ottelua tehden kaksi syöttöpistettä. Šindel jäi ilman sopimusta ja siirtyi lokakuussa KHL-joukkue Dinamo Riikaan. Hän pelasi siellä 21 ottelua tehden yhden maalin, kunnes siirtyi joulukuussa kuukauden mittaiselle try-outille Oulun Kärppiin, jossa Šindeliä valmensi hänelle Pelicansista tuttu Hannu Aravirta. Tammikuun 2012 puolessavälissä joukkue jatkoi hänen koeaikaansa kolmella ottelulla, joiden jälkeen Kärpät jatkoivat Šindelin koeaikaa jälleen taas kolmella ottelulla. Tästä huolimatta hän ei kuitenkaan pelannut koeaikaansa loppuun, sillä Kärpät hankki jo samana päivänä hyökkäykseensä Jozef Stümpelin ja purki Šindelin try-outin. Noin viikkoa myöhemmin siirtorajan kynnyksellä, tammikuun lopulla hän teki loppukauden kattavan sopimuksen Porin Ässien kanssa, jonne Šindel hankittiin korvaamaan Radek Smoleňák. Ässät oli hänelle jo kauden neljäs seura.

Syyskuussa 2012 Šindel teki vuoden mittaisen sopimuksen Italian Serie A:ssa pelanneen HC Fassan kanssa. Hän voitti joukkueen sisäisen piste-, maali- ja syöttöpörssin tehoilla 23+33=56, joilla Šindel sijoittui sarjan pistepörssissä yhdeksänneksi. Hän voitti myös koko kevään 2014 karsintasarjan piste- ja maalipörssin tehoilla 5+4=9. Kaudella 2013–2014 Šindel oli Fassan paras pistemies ja syöttäjä tehoilla 16+27=43. Kaudeksi 2014–2015 hän siirtyi toiseen Serie A -joukkueeseen, SV Kaltern/Calvaroon. Kalternista Šindel siirtyi kuitenkin kesken kauden, marraskuussa 2014 Britannian EIHL-liigassa pelaavaan Coventry Blazeen. Hän voitti joukkueessa pudotuspelien mestaruuden.

Kaudeksi 2015–2016 Šindel siirtyi vuoden mittaisella sopimuksella Ranskan Ligue Magnusin HC Morzine-Averiaziin. Hän nousi joukkueen varakapteeniksi. Šindelin kausi meni kuitenkin pilalle, kun vastustajan maila aiheutti hänelle vakavan kasvomurtuman ja vaaransi koko Šindelin uran jatkon. Hän toimi kauden aikana myös Morzinen pelaaja-valmentajana.

### Maajoukkueura

Šindel pelasi alle 20-vuotiaiden MM-kilpailuissa vuosina 2004 ja 2006 sekä alle 18-vuotiaiden MM-kilpailuissa vuosina 2003 ja 2004, joista jälkimmäinen turnaus päättyi pronssiin. Vuoden 2003 turnauksessa hän oli tehoilla 4+1=5 Tšekin paras maalintekijä ja jakoi joukkueen sisäisen maalipörssin voiton kolmen muun pelaajan kanssa. Vuoden 2004 turnauksessa Šindel toimi Tšekin kapteenina. Hän oli tehoilla 3+3=6 joukkueen paras maalintekijä David Krejčín ja Michal Birnerin kanssa sekä toiseksi paras pistemies Krejčín jälkeen. Šindel voitti myös Tšekin sisäisen tehotilaston lukemalla +5.

Tšekin A-maajoukkueessa Šindel on pelannut kaksi ottelua tehden yhden maalin.

Muuta
-----

Šindelin isä Jaromír on entinen jääkiekkomaalivahti ja maailmanmestari (vuodelta 1985), joka on pelannut myös SM-liigassa. Näin ollen myös Jakub pelasi varhain juniorina Suomessa Kiekko-Reippaassa ja Tapparassa. Jaromír on sittemmin toiminut päävalmentajan ja urheilujohtajan tehtävissä Extraligassa asti. Jakub Šindelin setä Roman pelasi omalla urallaan puolustajana HC Třinecin Extraliga-joukkueessa.

Tilastot
--------

|   |   | Runkosarja |   | Pudotuspelit |   | Arvokisat |
| --- | --- | --- | --- | --- | --- | --- |
| Kausi | Joukkue | Liiga | O | M | S | Pist. | RM | O | M | S | Pist. | RM | Turnaus | O | M | S | Pist. | RM |
| 2001–2002 | HC Slavia Praha | Tšekki U20 | 14 | 7 | 4 | 11 | 10 | – | – | – | – | – |
| 2002–2003 | HC Slavia Praha | Tšekki U20 | 41 | 14 | 14 | 28 | 41 | – | – | – | – | – | U18 | 6 | 4 | 1 | 5 | 4 |
|  | HC Sparta Praha | Tšekki U20 | 6 | 0 | 1 | 1 | 4 | 2 | 0 | 1 | 1 | 0 |
| 2003–2004 | HC Dukla Jihlava | Tšekki I | 1 | 0 | 0 | 0 | 0 | – | – | – | – | – | U18 | 7 | 3 | 3 | 6 | 6 |
|  | HC Sparta Praha | Tšekki U20 | 13 | 8 | 14 | 22 | 4 | – | – | – | – | – | JMM | 5 | 0 | 1 | 1 | 0 |
|  | HC Sparta Praha | ČEL | 34 | 5 | 1 | 6 | 14 | 13 | 1 | 1 | 2 | 2 |
| 2004–2005 | SK Horácká Slavia Třebíč | Tšekki I | 5 | 0 | 0 | 0 | 0 | – | – | – | – | – |
|  | HC Sparta Praha | Tšekki U20 | 9 | 5 | 16 | 21 | 16 | – | – | – | – | – |
|  | HC Sparta Praha | ČEL | 10 | 0 | 2 | 2 | 0 | – | – | – | – | – |
|  | Brandon Wheat Kings | WHL | 35 | 16 | 13 | 29 | 12 | 24 | 7 | 4 | 11 | 22 |
| 2005–2006 | HC Sparta Praha | ČEL | 12 | 1 | 1 | 2 | 6 | – | – | – | – | – | JMM | 7 | 0 | 1 | 1 | 0 |
|  | HC Plzeň | ČEL | 31 | 11 | 8 | 19 | 18 | – | – | – | – | – |
| 2006–2007 | BK Mladá Boleslav | Tšekki I | 4 | 1 | 0 | 1 | 4 | 8 | 5 | 5 | 10 | 20 |
|  | HC Plzeň | ČEL | 50 | 16 | 10 | 26 | 30 | – | – | – | – | – |
| 2007–2008 | BK Mladá Boleslav | Tšekki I | – | – | – | – | – | 11 | 5 | 2 | 7 | 8 |
|  | HC Plzeň | ČEL | 50 | 16 | 10 | 26 | 30 | – | – | – | – | – |
| 2008–2009 | HC Plzeň | ČEL | 22 | 4 | 4 | 8 | 12 | – | – | – | – | – |
|  | Pelicans | SM-liiga | 23 | 7 | 8 | 15 | 14 | 8 | 2 | 2 | 4 | 8 |
| 2009–2010 | HC Kometa Brno | ČEL | 44 | 11 | 9 | 20 | 34 | – | – | – | – | – |
| 2010–2011 | Pelicans | SM-liiga | 59 | 15 | 18 | 33 | 16 | – | – | – | – | – |
| 2011–2012 | Kloten Flyers | NLA | 5 | 0 | 2 | 2 | 0 | – | – | – | – | – |
|  | Dinamo Riika | KHL | 21 | 1 | 0 | 1 | 16 | – | – | – | – | – |
|  | Kärpät | SM-liiga | 11 | 0 | 3 | 3 | 2 | – | – | – | – | – |
|  | Ässät | SM-liiga | 9 | 0 | 0 | 0 | 4 | 1 | 0 | 0 | 0 | 2 |
| 2012–2013 | HC Fassa | Italia | 42 | 23 | 33 | 56 | 24 | – | – | – | – | – |
| 2013–2014 | HC Fassa | Italia | 40 | 16 | 27 | 43 | 18 | 3 | 2 | 0 | 2 | 4 |
| 2014–2015 | SV Kaltern/Caldaro | Italia | 14 | 3 | 5 | 8 | 4 | – | – | – | – | – |
|  | Coventry Blaze | EIHL | 35 | 9 | 7 | 16 | 45 | 3 | 0 | 0 | 0 | 0 |
| 2015–2016 | HC Morzine-Avoriaz | Ranska | 16 | 5 | 3 | 8 | 16 | – | – | – | – | – |
| 1 kausi | yhteensä | KHL | 21 | 1 | 0 | 1 | 16 | – | – | – | – | – |
| 7 kautta | yhteensä | ČEL | 247 | 67 | 39 | 106 | 130 | 17 | 1 | 3 | 4 | 6 |
| 3 kautta | yhteensä | SM-liiga | 101 | 22 | 29 | 51 | 36 | 9 | 2 | 2 | 4 | 10 |
| 3 kautta | yhteensä | Italia | 96 | 42 | 65 | 107 | 46 | 3 | 2 | 0 | 2 | 4 |
| 1 kausi | yhteensä | NLA | 5 | 0 | 2 | 2 | 0 | – | – | – | – | – |

Lähteet
-------

* Jakub Šindel The Internet Hockey Databasessa (englanniksi)
* Jakub Šindel *Elite Prospects*. Everysport Media Group AB.  (englanniksi)

### Viitteet

1. 1 2  Jakub Sindel try-outille Kärppiin *Jatkoaika.com*.  18.12.2011. Jatkoaika r.y. Viitattu 26.12.2011.
2. 1 2 3 4 5 6 7 8 9 10 11  Jakub Šindel *Elite Prospects*. Everysport Media Group AB.  (englanniksi)
3. ↑  Jakub Sindel Pelicansiin *Jatkoaika.com*.  8.12.2008. Jatkoaika r.y. Viitattu 2.1.2012.
4. ↑  Jakub Sindel palaa kotimaahansa *Jatkoaika.com*.  7.7.2009. Jatkoaika r.y. Viitattu 2.1.2012.
5. ↑  Příliv posil nekončí, brněnský dres oblékne Jakub Šindel!  5.7.2009. HC Kometa Brno. Viitattu 2.1.2012. (tšekiksi)
6. 1 2  Jakub Sindel Tappara-hyökkäykseen *Jatkoaika.com*.  23.4.2010. Jatkoaika r.y. Viitattu 2.1.2012.
7. ↑  Jakub Sindel Tapparasta Pelicansiin *Jatkoaika.com*.  1.9.2010. Jatkoaika r.y. Viitattu 2.1.2012.
8. ↑  Jakub Sindel Kloten Flyersin testiin *Jatkoaika.com*.  6.9.2011. Jatkoaika r.y. Viitattu 2.1.2012.
9. ↑  Try Out Vertrag für 2 Ausländer  6.9.2011. Kloten Flyers. Viitattu 2.1.2012. (saksaksi)
10. ↑  DINAMO sastāvu papildina Jakubs Šindels  9.10.2011. Dinamo Rīga.  Arkistoitu 17.1.2012. Viitattu 2.1.2012. (latviaksi)
11. ↑  Sindelin try-outille jatkoa *Jatkoaika.com*.  16.1.2012. Jatkoaika r.y. Viitattu 25.1.2012.
12. ↑  Sindelin koeajalle jälleen jatkoa *Jatkoaika.com*.  24.1.2012. Jatkoaika r.y. Viitattu 25.1.2012.
13. ↑  Kärpät vahvisti Jozef Stümpelin sopimuksen  24.1.2012. SuomiKiekko. Viitattu 19.11.2016.
14. ↑  Jakub Sindel siirtyy Ässiin *Jatkoaika.com*.  31.1.2012. Jatkoaika r.y. Viitattu 1.2.2012.
15. ↑  Sindelin urapolku vie Italiaan *Jatkoaika.com*.  12.9.2012. Jatkoaika r.y. Viitattu 21.9.2012.
16. ↑  Sindel komplettiert das Kalterer Ausländerkontingent  29.8.2014. Sportnews.bz. Viitattu 4.1.2015. (saksaksi)
17. ↑  Sindel Czechs In Coventry Blaze.  Arkistoitu 4.1.2015. Viitattu 4.1.2015. (englanniksi)
18. ↑  Signature d'un ex-international Tchèque !  28.7.2015. Hockey Club Morzine Avoriaz Les Gets.  Arkistoitu 20.11.2016. Viitattu 19.11.2016. (ranskaksi)
19. ↑  Jáchim, Vaclav: Jakub Šindel po brutálním faulu necítí část obličeje. Zvažuje konec kariéry *Hokej.cz*.  20.6.2016. Copyright: BPA sport marketing a.s. & eSports.cz, s.r.o. Viitattu 19.11.2016. (tšekiksi)